Minen ffruntlikenn grod na mynem hogestenn vormoge alles gudes jwer ersamheyt stedes touorenn etc. Ersamen leuen nabers vnde guden vrundes, borgermestere vnde raet to Reuel. Jck dancke jwere ersamheyt hochliken vnde vruntlikenn vor jwer ersamheyt gunst vnde guden willen vnde sendinge my ghedan, [do] ick latest by jwere ersamheyt was to Reuel van mynes heren wegen, her Sten, vnde der kronen to Sweden, dat ick en sodane vnde alle woldaet vorschulde wur ick kan vnde mach na mynem vormoge. Ersamen leuen borgermestere vnde raet, do ick latest by jw was to Reuel vnde jwere [ersamheyt] to irkennende gaf, wu dat ick ichteswat schult hebbe myt jwer ersamheyt medebrodere des rades her Hinrick Honingkhuszenn, dar ick sinem sone mede vor lecht vnde ghelent hebbe vnde he my dar nicht wolde to antwordenn, so sende ick jwer ersamheyt ichtes welke siner breue vnde siner vruwen, der ik noch mer hebbe nu tor tid nicht senden en dor, dar se my ynne gheschreuen hebben von dat ick eren sone bistant scholde don myt gelde vnde myt ware, so gy vinden in sinen breuen, deme ick so dede dorch siner vnde siner vruwen schriffte willen vnde nicht dem sone; ick wol wuste, dat de sone eyn jungk los gheselle is, vnde de summa lopt sick twe dusent vij hundert marck Holmsch vnde xxvj march Rigesch. Ersamenn leuen borgermestere vnde raet, kunde jwere ersamheyt markenn, dat ick recht hebbe to dem mynen, dat de vorbenomede her Hinrick my nu myt dem ersten geue de vij hundert marck Holmsch vnde xxvj marck Rigesch, de anderen twe dusent wolde ik gerne beyden so lange, dat he sine breue mochte hebben an wiue Katrin in Sweden unde andere gude vrunde, de em schuldich sin. Des bidde ick van jwer ersamheyt eyn vruntlik schryftlik antwort, de ick jwer ersamheyt Gade dem Heren almechtich beuele to langen saligen tiden. Ghescreuen vp Wiborch des vridages na Martinj anno etc. lxxxvij. Knut Posze, houetman vp Wiborch, Kroneborch vnde tom Nyenslathe. Adress: Denn ersamenn vnde wolwyszenn borgermesterenn vnde rade to Reuel myt gantzer ersamheyt vruntlike gheschreuen.